Farmatsevtika mahsulotlari boʻyicha davlat xaridlarini amalga oshirish mexanizmlarini yanada takomillashtirish chora-tadbirlari toʻgʻrisida
(resolution, 2025-11-21)

Mamlakatimizda farmatsevtika mahsulotlari boʻyicha davlat xaridlarini amalga oshirishda shaffoflik va raqobat tamoyillariga rioya etgan holda, davlat buyurtmachilari hamda aholini sifatli, xavfsizligi va samaradorligi kafolatlangan dori vositalari va tibbiy jihozlar bilan taʼminlash maqsadida Vazirlar Mahkamasi qaror qiladi: 1. Iqtisodiyot va moliya vazirligi, Sogʻliqni saqlash vazirligi hamda Farmatsevtika tarmogʻini rivojlantirish agentligining quyidagi takliflariga rozilik berilsin: davlat xaridi elektron tizimi operatorining elektron tizimida “Farma.xarid.uz” modulini (keyingi oʻrinlarda — Modul) yaratish; davlat buyurtmachilari tomonidan dori vositalari va tibbiy jihozlar (keyingi oʻrinlarda — farmatsevtika mahsulotlari) boʻyicha davlat xaridlarini majburiy ravishda Modul orqali amalga oshirish tartibini joriy etish; ushbu maqsadlarda Modulni dastlabki bosqichda “Oʻzbekiston respublika tovar-xomashyo birjasi” AJning elektron tizimida joriy etish. 2. Belgilansinki, 2026-yil 1-iyuldan boshlab: a) davlat roʻyxatidan oʻtkazilishi lozim boʻlgan farmatsevtika mahsulotlari bilan: dori vositalari boʻyicha “Zarur ishlab chiqarish amaliyoti (GMP)” sertifikatiga ega ishlab chiqaruvchilar; tibbiy jihozlar boʻyicha “ISO:13485” sertifikatiga ega ishlab chiqaruvchilar; “Zarur distribyutorlik amaliyoti (GDP)” sertifikatiga ega dori vositalarini ulgurji realizatsiya qiluvchi tashkilotlar (distribyutorlar) dori vositalari va tibbiy jihozlar boʻyicha davlat xaridlarida ishtirok etishiga ruxsat beriladi, qonunchilik hujjatlarida belgilangan hollar bundan mustasno. Bunda farmatsevtika mahsulotlari guvohnoma va (yoki) sertifikatlarning amal qilish muddati davomida ishlab chiqarilgan boʻlishi talab etiladi; b) farmatsevtika mahsulotlarining davlat roʻyxatidan oʻtkazilgani toʻgʻrisidagi guvohnomasi va ishtirokchilarning sertifikatlari “Elektron hukumat” idoralararo integratsiyalashuv platformasidan olingan maʼlumotlar asosida Modul orqali avtomatik tarzda tekshiriladi. 3. Iqtisodiyot va moliya vazirligi Sogʻliqni saqlash vazirligi hamda Farmatsevtika tarmogʻini rivojlantirish agentligi bilan birgalikda 2026-yil 1-martdan boshlab Andijon va Namangan viloyatlarida roʻyxatdan oʻtgan davlat buyurtmachilari, 2026-yil 1-iyuldan boshlab esa barcha davlat buyurtmachilari tomonidan farmatsevtika mahsulotlari boʻyicha davlat xaridlari Modul orqali amalga oshirilishini taʼminlasin. 4. Sogʻliqni saqlash vazirligi: Farmatsevtika tarmogʻini rivojlantirish agentligi va davlat xaridlari elektron tizimi operatori bilan birgalikda uch oy muddatda Modulda farmatsevtika mahsulotlarining boshlangʻich narxini aniqlash boʻyicha marketing tadqiqotlarini oʻtkazish imkoniyatlarini yaratsin; marketing tadqiqotlari toʻgʻri oʻtkazilishini tizimli monitoring qilib borsin. 5. Farmatsevtika mahsulotlari boʻyicha davlat xaridlari jarayonlarini yanada takomillashtirish boʻyicha chora-tadbirlar rejasi ilovaga muvofiq tasdiqlansin. 6. Sogʻliqni saqlash vazirligi Farmatsevtika tarmogʻini rivojlantirish agentligi bilan birgalikda 2026-yil 1-yanvardan boshlab “Pharma.gov.uz” portalida (keyingi oʻrinlarda — Portal): davlat xaridlari sohasida foydalaniladigan tovarlarning (ishlarning, xizmatlarning) milliy klassifikatoridan foydalanib hamda xaridlar hajmlarini koʻrsatgan holda, barcha farmatsevtika mahsulotlarining reyestrini; “Zarur ishlab chiqarish amaliyoti (GMP)” sertifikatiga ega dori vositalarini ishlab chiqaruvchilar, “Zarur distribyutorlik amaliyoti (GDP)” sertifikatiga ega distribyutorlar va “ISO:13485” sertifikatiga ega tibbiy jihozlarni ishlab chiqaruvchilarining reyestrini shakllantirsin hamda jamoatchilik uchun eʼlon qilib borsin. 7. Sogʻliqni saqlash vazirligi Iqtisodiyot va moliya vazirligi, Farmatsevtika tarmogʻini rivojlantirish agentligi hamda Raqobatni rivojlantirish va isteʼmolchilar huquqlarini himoya qilish qoʻmitasi bilan birgalikda uch oy muddatda: a) davlat buyurtmachilari va ishtirokchilar oʻrtasida tuziladigan davlat xaridlari toʻgʻrisidagi shartnomalarda farmatsevtika mahsulotlarining narxi ularning qonunchilik hujjatlariga muvofiq belgilanadigan referent narxlaridan yuqori boʻlmasligini Modul orqali avtomatik tarzda tekshirishni joriy qilsin. Bunda Iqtisodiyot va moliya vazirligi huzuridagi Gʻaznachilik xizmati qoʻmitasi mazkur shartnomalarni roʻyxatdan oʻtkazishda (hisobga olishda) ushbu tartibga amal qilinishi yuzasidan muntazam ravishda monitoringni amalga oshirsin; b) davlat xaridlari toʻgʻrisidagi shartnomalarda: dori vositalarining xalqaro patentlanmagan nomi (XPN) bilan birga ularning savdo nomlari va Farmatsevtika tarmogʻini rivojlantirish agentligining Portalidagi PharmID raqamlarini (keyingi oʻrinlarda — PharmID raqamlari); tibbiy jihozlarning savdo nomlari bilan birga ularning PharmID raqamlarini shakllantirsin. 8. Sogʻliqni saqlash vazirligi manfaatdor vazirlik va idoralar bilan birgalikda 2026-yil 1-iyulga qadar yuqori malakali, shu jumladan xorijiy ekspertlarni jalb etgan holda: a) davlat tibbiyot muassasalarining dori vositalari va tibbiy jihozlarga boʻlgan ehtiyojlarini shakllantirish va qoldiqlarini samarali boshqarish boʻyicha “Elektron ehtiyoj” platformasini ishlab chiqsin. Bunda mazkur platforma orqali davlat tibbiyot muassasalarining dori vositalari va tibbiy jihozlar oqimi nazorat qilinadi, qoldiqlarni samarali boshqarish orqali tibbiyot muassasalari oʻrtasida qayta taqsimlash amaliyoti yoʻlga qoʻyiladi; b) Farmatsevtika tarmogʻini rivojlantirish agentligi bilan birgalikda Modul va platformadan foydalanish boʻyicha qoʻllanma ishlab chiqib, oʻzining rasmiy veb-saytida joylashtirish choralarini koʻrsin. 9. Iqtisodiyot va moliya vazirligi manfaatdor vazirlik va idoralar bilan birgalikda bir oy muddatda ushbu qarorga muvofiq belgilanayotgan tartibdan kelib chiqib, davlat xaridlari boʻyicha boshqa operatorlarning elektron tizimlariga tegishli oʻzgartirishlar kiritish choralarini koʻrsin. 10. Sogʻliqni saqlash vazirligi manfaatdor vazirlik va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 11. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari — iqtisodiyot va moliya vaziri J.A. Qoʻchqorov zimmasiga yuklansin.